|  |
| --- |
| ΕΚΑ  ΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:[**eka.press@gmail.com**](mailto:eka.press@gmail.com) ■

Αρ. Πρωτ. 1584 Αθήνα, 09/09/2020

**ΔΕΛΤΙΟ ΤΥΠΟΥ**

Το Εργατικό Κέντρο Αθήνας καλεί τα σωματεία μέλη του και όλους τους πολίτες του Λεκανοπεδίου της Αθήνας να οργανώσουμε την αντίδρασή μας ενάντια στο νομοσχέδιο που περιέχει τον νέο πτωχευτικό κώδικα, ενάντια στην αρπαγή της λαϊκής κατοικίας.

Είναι τουλάχιστον προκλητικό το περιεχόμενο του εν λόγω κώδικα. Παρά το γεγονός ότι η υγειονομική κρίση που βιώνουμε έχει πλήξει καίρια ουκ ολίγα νοικοκυριά, η κυβέρνηση και οι τραπεζίτες, δίνουν το τελειωτικό χτύπημα στον οφειλέτη, προβλέποντας ως λύση να μένει στο σπίτι του ως μισθωτής και όχι ως ιδιοκτήτης. Αν ωστόσο καταφέρει και αποπληρώσει το δάνειό του, του «επιτρέπουν» να αγοράσει!!! το ακίνητό του ύστερα από μια 12ετία, πληρώνοντας στην ουσία δύο –ίσως και περισσότερες- φορές το αρχικό δάνειο.

Το ΕΚΑ απαιτεί από την κυβέρνηση να πάρει πίσω το επικίνδυνο αυτό νομοσχέδιο. Τα σπίτια ανήκουν στον λαό και όχι στις τράπεζες. Απαιτούμε την απόλυτη και πραγματική προστασία της πρώτης κατοικίας. Να απαγορευθούν οι πλειστηριασμοί για τις εργατικές – λαϊκές κατοικίες.

**Το Δ.Σ.**